บสก.เดินหน้าศูนย์รวมหนี้ไล่ซื้อบริหาร
บสก.ลุยซื้อสินทรัพย์ บสท. 3,900 ล้าน ตั้งเป้าปีนี้กวาด 2 หมื่นล้าน
30 ต.ค. 2565

บสก.ลุยซื้อสินทรัพย์ บสท. 3,900 ล้าน ตั้งเป้าปีนี้กวาด 2 หมื่นล้าน
นายสุเมธ มณีวัฒนา กรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ (บสก.) เปิดเผยว่า ได้ลงนามในบันทึกความเข้าใจการรับซื้อสินทรัพย์ด้อยคุณภาพและสินทรัพย์รอการขาย (เอ็นพีเอ) จากบรรษัทบริหารสินทรัพย์ไทย (บสท.) ในวงเงิน 3,922 ล้านบาท
นอกจากนี้ บสก.มีความสนใจที่จะรับซื้อหนี้ด้อยคุณภาพและทรัพย์สินรอการขายในส่วนที่ บสท.ได้รับโอนจากสถาบันผู้โอนทุกราย 
อย่างไรก็ตาม ในปีนี้ บสก.ได้ทยอยรับซื้อรับโอนสินทรัพย์ด้อยคุณภาพจากสถาบันการเงินมาบริหารจัดการอย่างต่อเนื่อง โดยได้รับซื้อเอ็นพีแอลจากสถาบันการเงินแล้ว 1.01 หมื่นล้านบาท รวมทั้งอยู่ระหว่างเจรจากับสถาบันการเงินเพื่อรับซื้อเอ็นพีเออีก 6,000 ล้านบาท โดยก่อนหน้านี้ได้รับซื้อเอ็นพีเอจากกองทุนเพื่อการฟื้นฟูและพัฒนาระบบสถาบันการเงินมาบริหารอีก 93 รายการ มูลค่า 675 ล้านบาท ประกอบด้วย อาคารสำนักงาน บ้านพักอาศัย ห้องชุดสำนักงาน โกดัง และที่ดินเปล่า 
ดังนั้น ในปีนี้คาดว่าจะสามารถรับซื้อรับโอนเอ็นพีแอลและเอ็นพีเอจากสถาบันการเงินมาบริหารจัด การได้ 2 หมื่นล้านบาท ซึ่งสูงกว่าเป้าหมายที่กำหนดไว้
ปัจจุบัน บสก.มีเอ็นพีแอลในความดูแลทั้งสิ้น 4.34 หมื่นราย คิดเป็นมูลค่า 2.3 แสนล้านบาท ขณะที่มีเอ็นพีเอ 1.4 หมื่นราย มูลค่า 3.64 หมื่นล้านบาท และจะมุ่งเน้นการเป็นเครื่องมือสำคัญของรัฐที่จะช่วยแก้ปัญหาหนี้ด้อยคุณภาพ